El Ple insta el Consell a reforçar protocols en l’Administració de Justícia perquè es respecte el dret a la identitat i expressió de gènere
03 de maig 2017

![Imagen 1](/media/xf1magfr/99img_0030_cuerpo.jpg)

El Ple de l’Ajuntament de Sagunt instarà el Consell al fet que reforce els protocols i bones pràctiques dins de l'Administració de Justícia perquè es respecte el dret a la identitat i expressió de gènere. L'acord presentat pel grup ADN Morvedre i exposat per la regidora Maria Giménez, que es va aprovar per majoria en el ple del 28 d'abril, va comptar amb els vots a favor de Compromís, Esquerra Unida, ADN Morvedre, PSPV-PSOE, Iniciativa Porteña i Ciudadanos i l’abstenció del PP.

La proposta, segons l'article 160 i següents del RCV, dóna suport a la proposició no de llei de tramitació ordinària, ja presentada pel grup parlamentari Podemos-Podem en Les Corts Valencianes, sobre garanties en l'Administració de Justícia per a garantir el dret a la identitat i expressió de gènere.

La moció arreplega el conegut cas de Cassandra Vera, una jove transgènere que, malgrat no identificar-se com a home, va haver de veure's tractada com a tal durant el seu pas per l'Audiència Nacional en ser sentenciada per uns tuits publicats en les seues xarxes socials sobre terrorisme. La jove, que mai va ser tractada com a dona durant la vista oral tal com ella desitjava, no ha deixat de rebre nombrosos insults i comentaris transfòbics.

En este sentit, la moció sol·licita, en primer lloc, que l'Ajuntament de Sagunt inste el Consell Valencià perquè, al seu torn, inste el Govern d'Espanya a assegurar protocols i bones pràctiques dins de l'Administració de Justícia, de manera que es respecte el dret a la identitat i expressió de gènere d'aquelles persones transexuals que encara no disposen d'un document que reflectisca la seua identitat i expressió de gènere desitjada. Així mateix, se sol·licita a Les Corts Valencianes el compliment de la resolució en el termini de sis mesos.

*   [](http://www.facebook.com/sharer.php?u=https://aytosagunto.es/va/actualitat/el-ple-insta-el-consell-a-reforcar-protocols-en-l-administracio-de-justicia-perque-es-respecte-el-dret-a-la-identitat-i-expressio-de-genere/ "Facebook")
*   [](http://twitter.com/share?url=https://aytosagunto.es/va/actualitat/el-ple-insta-el-consell-a-reforcar-protocols-en-l-administracio-de-justicia-perque-es-respecte-el-dret-a-la-identitat-i-expressio-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-insta-el-consell-a-reforcar-protocols-en-l-administracio-de-justicia-perque-es-respecte-el-dret-a-la-identitat-i-expressio-de-genere/ "Linked In")
*   [](mailto:?body=https://aytosagunto.es/va/actualitat/el-ple-insta-el-consell-a-reforcar-protocols-en-l-administracio-de-justicia-perque-es-respecte-el-dret-a-la-identitat-i-expressio-de-genere/)